Выступленне перыядычна змянялася кадрамі відэахронікі. Прысутным паказвалі даўнія запісы са спектакляў, кінаэпізоды з удзелам майстра, фота яго першых крокаў на прафесійнай сцэне. Як вядома, Віктар Манаеў пачынаў сваю кар’еру з прафесіі акцёра-лялечніка, пра што заўсёды з задавальненнем распавядае. І на юбілейным вечары ён нават разыграў невялічкі лялечны эцюд з шарыкам, які на нейкі момант ператварыўся ў галаву лялькі. Пасля ж чырвоны шар стаў клоўнскім носам — бо перш за ўсё гэты акцёр блізкі публіцы сваімі бліскучымі камедыйнымі ролямі.